
   4980 Златоград, област Смолян, ул. ”Стефан Стамболов”№1
тел: 03071 20-48; www.zlatograd.bg, е-mail: obs_zlatograd@abv.bg


ПРОТОКОЛ 
От проведено съвместно заседание на Постоянните комисии към Общински съвет Златоград

На 11.06.2026., (четвъртък) от 16:30 часа, в залата на Общински съвет Златоград се проведе съвместно заседание на Постоянните комисии към Общински съвет Златоград. В заседанието участваха: инж. Елка Чаушева – секретар на Община Златоград, г-жа Златка Цекова- Директор на дирекция „Административно-правно обслужване, общинска собственост и замеделие“, той и юрисконсулт, г-н Юли Хаджийски – Главен инженер, г-жа Силвия Щърбова – Главен счетоводител, Присъстваха и кметове на с. Долен, с. Аламовци, д-р Личев и г-н Николов от МБАЛ и други. 
Председателстващ съвместното редовно заседание на постоянните комисии към ОбС Златоград,  е  г-жа Хаджийска.
Г-жа Хаджийска: Добър ден колеги! Добър ден г-жо Чаушева, г-жо Кръстева, уважаеми присъстващи! С кворум от 8 общински съветници и 4 постоянни комисии, откривам заседание на Постоянните комисии към общински съвет Златоград. Предварително обявен е дневния ред в поканите, които сме получили на имейлите. Давате думата за допълнения, промени и други, които бихте искали да направите в дневния ред. 

Г-жа Кръстева: Колеги, пристигна Заповед от областния управител за определяне на поименния състав на областен съвет за намаляване на риска от бедствие. Ако прецените да я включим за разглеждане преди т. „Други“ от дневния ред. Постъпила е докладна записка за определяне на имоти Частна общинска собственост за застраховане, предлагам да бъде т. 8 от дневния ред. И има докладна записка за осигуряване на собствено процентно участие от община Мадан, тя да бъде точка 9 от дневния ред. Има постъпил отговор до г-н В. Ч., който също е заявил, че иска да вземе отношение в точка „Молби и жалби от жители“, тук не е необходимо да бъде гласувано, тя ще бъде разгледана в „Молби и жалби от жители“. Това е колеги, като новопостъпили материали. 

Г-жа Хаджийска: Добре, благодаря! Има ли други предложения?  

Не постъпиха други предложения за допълнение и промяна в дневния ред. 

Г-жа Хаджийска: Предложенията, които г-жа Кръстева направи, след точка 7 „Молби и жалби от жители на община Златоград“ : 

· т. 8 да бъде: Докладна записка относно: Определяне на имоти – частна общинска собственост, за застраховане през 2026 г., с вх.№ ОС-459/10.06.2026г. и изх.№ 61-00-198/10.06.2026г., постъпила от кмета на община Златоград.

· т. 9 да бъде: Докладна записка относно: Осигуряване на собствено процентно финансово участие на Община Златоград, като член на Регионално сдружение за управление на отпадъците за регион Мадан и кандидатстване за отпускане на безлихвен заем от Предприятието за управление на дейностите по опазване на околната среда ПУДООС за реализация на проект: „Закупуване на оборудване с екологично предназначение - Компактор, за нуждите на Регионално депо за ТБО – Мадан“, с вх.№ ОС-460/11.06.2026г. и изх.№ 61-00-201/10.06.2026г., постъпила от кмета на община Златоград.

· т. 10 да бъде: Заповед ОС-05-02-2/05.06.2026г. относно: Определяне на поименния състав на Областния съвет за намаляване на риска от бедствия, с вх.№ ОС-466/11.06.2026г., постъпила от Областния управител на Област Смолян. 

Точка „Други“, която е стара 8, става 11, с което променяме и номерацията. Заповядайте д-р Чинар. 

Д-р Чинар: Аз понеже ще им трябва време, за да ми отговорят искам да задам въпроса в точка „Други“ за нивото на Малка река. Защото постоянно нивото спада и се вдига и примерно от няколко години забелязвам, че няма вода там. Това във връзка с пускането на електроцентралата ли е и има ли някаква опасност за рибата в Малка река? 

Г-жа Хаджийска: В точка „Други“, питането касае нивото на река Малка и екологичната система там и нарушаването й. Добре, други предложения? Направените допълнения от г-жа Кръстева подлагам на гласуване. Който е „за“, моля да гласува с вдигане на ръка. 

Комисията гласува с 9 гласа „за“, 0 „против“ и  0 „въздържал се“ 

Г-жа Хаджийска подложи на прегласуване.

Комисията гласува с 10 гласа „за“, 0 „против“,   0 „въздържал се“ -  приема се.

Г-жа Хаджийска: Кворума е 10 общински съветници, съответно се увеличава броят на постоянните комисии.  

ДНЕВЕН РЕД:


1. Представени от Управителя на МБАЛ „Проф. д-р Асен Шопов” ЕООД  гр. Златоград, финансови справки – разшифровка за разхода на материали и външни услуги, платени  за  периода 01.04.2026 - 30.04.2026 г.

1.1. Отчет за финансовото състояние на МБАЛ „Проф. д-р Асен Шопов” ЕООД  гр. Златоград за периода 01.01.2025г. – 31.12.2025г., Данъчна декларация и Годишен финансов отчет на МБАЛ „Проф. д-р Асен Шопов” ЕООД  за 2025 г.

2. Докладна записка относно: Осигуряване на съфинансиране за изпълнение на проект „Осигуряване на достъпна среда за предоставяне на Комплекс от социални услуги в Ц**** за с****** р********** и и******** гр.Златоград“, одобрен за финансиране от Фонд „Социална закрила“ към Министерството на труда и социалната политика и определяне на източник на финансиране, с вх.№ ОС-438/02.06.2026г. и изх.№ 61-00-189/02.06.2026г., постъпила от кмета на община Златоград. 

3. Докладна записка относно: Издаване на разрешително за водовземане на минерална вода на Община Златоград, от находище „Ерма река”, чрез водовземно съоръжение - сондаж „Ерма река“, за обект: „Преустройство и реконструкция на съществуваща сграда в село Ерма река в „Център за предоставяне на терапевтични  услуги и рекреация“, за срок от 20 (двадесет) години от дата на влизане в сила на разрешителното, с вх.№ ОС-439/02.06.2026г. и изх.№ 61-00-190/02.06.2026г., постъпила от кмета на община Златоград. 

4. Писмо относно: Връщане на Решение № И 699/21.05.2026г. и Решение № И 700/21.05.2026г. на Общински съвет Златоград, с вх.№ ОС-61-00-191/02.06.2026г. и изх.№ 61-00-191/02.06.2026г., постъпило от кмета на община Златоград. 

5.  Еднократна финансова помощ за новородени/ осиновени деца на територията на Община Златоград.

6.  Молби за еднократна финансова помощ.

7. Молби и жалби от жители на Община Златоград;

8. Докладна записка относно: Определяне на имоти – частна общинска собственост, за застраховане през 2026 г., с вх.№ ОС-459/10.06.2026г. и изх.№ 61-00-198/10.06.2026г., постъпила от кмета на община Златоград.

9. Докладна записка относно: Осигуряване на собствено процентно финансово участие на Община Златоград, като член на Регионално сдружение за управление на отпадъците за регион Мадан и кандидатстване за отпускане на безлихвен заем от Предприятието за управление на дейностите по опазване на околната среда ПУДООС за реализация на проект: „Закупуване на оборудване с екологично предназначение - Компактор, за нуждите на Регионално депо за ТБО – Мадан“, с вх.№ ОС-460/11.06.2026г. и изх.№ 61-00-201/10.06.2026г., постъпила от кмета на община Златоград.

10. Заповед ОС-05-02-2/05.06.2026г. относно: Определяне на поименния състав на Областния съвет за намаляване на риска от бедствия, с вх.№ ОС-466/11.06.2026г., постъпила от Областния управител на Област Смолян. 

11.  Други

· Писмо относно: Изпълнение на Решение № И 650/17.03.2026г. на Общински съвет Златоград, с вх.№ ОС-408/15.05.2026г. и изх.№ 61-00-178/15.05.2026г., постъпило от кмета на община Златоград.

· Писмо относно: Уведомително писмо на директора на Регионална инспекция по околната среда и водите – Смолян, с вх.№ ОС-391/12.05.2026г., постъпило от началника на ДНСК

· Писмо относно: Постъпила в БД „Източнобеломорски район“ сигнал на „Зелен телефон“ за изсипващи се големи количества земна маса в речното корито на река Върбица, с вх.№ ОС-389/08.05.2026г., постъпило от директора на РИОСВ-Смолян.




***************************************************************************

По т.1. от дневния ред: Представени от Управителя на МБАЛ „Проф. д-р Асен Шопов” ЕООД  гр. Златоград, финансови справки – разшифровка за разхода на материали и външни услуги, платени  за  периода 01.04.2026 - 30.04.2026 г.

1.1. Отчет за финансовото състояние на МБАЛ „Проф. д-р Асен Шопов” ЕООД  гр. Златоград за периода 01.01.2025г. – 31.12.2025г., Данъчна декларация и Годишен финансов отчет на МБАЛ „Проф. д-р Асен Шопов” ЕООД  за 2025 г.

По т. 1 - Г-н Гюнелиев поиска информация за проекта  по Красива България.  Инж. Хаджийски отговори, че има подадени три оферти, от Русе -120 866,69,  Пловдив – 136 712,64, Момчилград – 137 218,10, това са суми с ДДС. Няма избран изпълнител, срока е до 06.07.2026г. за сключване на договора. 

Комисиите гласуваха проекта на решение  с 10  гласа „за“, 0 „против“ и  0 „въздържал се“ 

По т.1.1. Д-р Личев представи годишния финансов отчет. Информира, че болницата няма просрочени задължения и за четвърта поредна година е с положителен финансов резултат.   
Имаше въпроси, на които бе отговорено. 

Комисиите гласуваха проекта на решение  с 11  гласа „за“, 0 „против“ и  0 „въздържал се“ 


*************************************
По т.2 от дневния ред:  Докладна записка относно: Осигуряване на съфинансиране за изпълнение на проект „Осигуряване на достъпна среда за предоставяне на Комплекс от социални услуги в Ц***** за с****** р******** и и****** гр.Златоград“, одобрен за финансиране от Фонд „Социална закрила“ към Министерството на труда и социалната политика и определяне на източник на финансиране, с вх.№ ОС-438/02.06.2026г. и изх.№ 61-00-189/02.06.2026г., постъпила от кмета на община Златоград. 


Не постъпиха въпроси и коментари. 

Комисиите гласуваха проекта на решение  с 10  гласа „за“, 0 „против“ и  0 „въздържал се“ 


***************************************

По т.3 от дневния ред:  Докладна записка относно: Издаване на разрешително за водовземане на минерална вода на Община Златоград, от находище „Ерма река”, чрез водовземно съоръжение - сондаж „Ерма река“, за обект: „Преустройство и реконструкция на съществуваща сграда в село Ерма река в „Център за предоставяне на терапевтични  услуги и рекреация“, за срок от 20 (двадесет) години от дата на влизане в сила на разрешителното, с вх.№ ОС-439/02.06.2026г. и изх.№ 61-00-190/02.06.2026г., постъпила от кмета на община Златоград.

Г-жа Кръстева: Аз искам само да задам въпроса – Дали това разрешително като количество е част от тези 27 литра в секунда, която въпросната заповед трябва да бъде издадена? 

Г-жа Иванова: Уважаема г-жо Председателстващ, уважаеми госпожи и господа Общински съветници, това количество, за което всъщност искаме издаване на разрешително за водовземане е част от експлоатационния ресурс, който е утвърден със заповед на министъра. 

Г-жа Кръстева: Г-жо Чаушева, кмета на общината къде е в момента? 

Г-жа Чаушева: Не е тука. Ние отговаряме на ваши въпроси.

Г-жа Кръстева: По изключителна важна докладна кметът отсъства. На предходно заседание той убеждаваше мен и целия Общински съвет, че тази заповед колкото по-късно бъде издадена е толкова по-добре за общината. И в същото време веднага на следващо заседание входира докладна, която иска издаване на разрешително за количество, което е част от тази заповед. Нямам коментари. Предайте му на г-н Янчев, че очаквам неговия отговор. 

Г-жа Александрова: Благодаря, г-жо Председателстващ! Аз предлагам тази докладна да бъде отложена и да се предостави мониторинговия доклад, за който Общински съвет е подсигурил средства и заповедта на Министъра на МОСВ за определения ресурс, за който община Златоград може да се разпорежда. И мисля, че това не спира строителните дейности по изграждане на центъра, защото и без това процедурата е прекратена и следва нова. 

Г-жа Хаджийска: Прекратена е. В официалния сайт на община Златоград има издадена заповед на кмета на общината за прекратяване на процедурата за изграждането на Балнеологичния център.

Г-жа Иванова: По отношение на обществена поръчката, която касае изграждане на балнеологичния център, към настоящия момент процедурата е прекратена с решение на кмета на общината. Имаше само една подадена оферта. По всяка вероятност не е отговаряла на условията или някакво друго несъответствие е имало в офертата, което налага  прекратяване. Към настоящия момент тече срок за обжалване на решението за прекратяване и предстои ново обявяване. 

Г-н Ликов: Г-жо Иванова, аз останах с убеждение, че има избран изпълнител. Нещо се бавеха, че парите не са достигали. Такива работи имаше миналия път. С това убеждение останах. Ние чакаме да започва строителство, вие казвате в момента, че вече няма и изпълнител, няма и нищо. Нещо става или аз не съм разбрал миналия път. 
Г-жа Иванова: По отношение на вашите убеждения не мога да коментирам нищо. По всяка вероятност, когато кмета е давал информация, обществена поръчка е била обявена, имало е срок за подаване на оферти. В ЦАИС мисля, че е известна информацията, ако искате аз да ви я съобщя сигурно ще трябва да проверя, за да я съобщя. Аз не съм част от комисията, която разглежда оферти, тоест сега, веднага не мога да отговоря. Протоколите на комисията също са публични. За мен не е проблем в момента да отворя, да проверя, да кажа, ако изчакате обаче, защото не знам наизуст.    

Г-н Гюнелиев: Другото, което аз искам да попитам г-н Янчев, как така прекратява при положение, че в други обществени поръчки винаги участва по една фирма и винаги има избран изпълнител. Дайте да се запознаем, да видим за какво става въпрос. 

Г-жа Хаджийска: Г-н Гюнелиев, има ги официалния сайт на община Златоград. 

Г-н Гюнелиев: Аз искам 5 минути почивка да се запознаем, да ги донесат да видим. 

Г-жа Хаджийски обяви 5 минути почивка. 

Г-жа Хаджийска: Колеги, кворума е 10 общински съветници, 6 комисии, продължаваме по точка трета, докладната записка, която разглеждахме преди малко и г-н Гюнелиев имате думата. 

Г-н Гюнелиев: От всичко казано до тук разбрахме, че кмета е прекратил процедурата по изграждане на балнеологичния комплекс в Ерма. Прекратена процедура по избор на изпълнител. Това накъде клони? Обяснете на хората да чуят. 

Г-жа Иванова: Благодаря! Значи твърде, как да кажа смело е да обвините кмета как е прекратил, стопирал. По принцип как да кажа, всяка една обществена поръчка минава през няколко етапа. Тоест когато си възложител по закона за обществените поръчки, когато прогнозната стойност за изпълнение на някаква дейност дали е строителство, дали е доставка, дали е услуга при определяне на нейната прогнозна стойност се определя вида на обществената поръчка. Тоест ние, когато стойността е над прага за директно възлагане, задължително провеждаме обществена поръчка за изпълнител. Когато в срока за подаване на оферти има подадена оферта, която не отговаря на условията на възложителя, не съдържа необходимата информация, предоставената цена от оферента да кажем е по-висока от прогнозната стойност на процедурата или има някакви други условия, които не отговарят на изискванията. Кметът е длъжен да прекрати, тоест ако той не прекрати вече ще извърши законово нарушение. 

Г-н Гюнелиев: Искам да разберем дали цената е била по-висока, за да прекрати или има други технически спецификации, които не отговарят на проекта. Обяснете това на хората. 

Г-жа Иванова: Със сигурност цената на оферента е три пъти по-висока от прогнозната стойност на обществената поръчка. Образно казано, ако цената на обществената поръчка прогнозната стойност е 400 000, оферента в своето предложение е предоставил цена повече от един милион. 

Г-жа Кръстева: Аз разбирам, че причината за прекратяването е по-високата стойност предложена от изпълнителя. Това е причината, така ли? 

Г-жа Иванова: Не мога да кажа дали само това е причината. Не съм участвала в комисията. 

Г-жа Кръстева: Г-жо Чаушева, аз предлагам експерта, който може да даде отговор на обществеността и на Общински съвет каква е причината за прекратяване на обществената поръчка да дойде и да даде обяснение - защо е прекратена тази обществена поръчка? Какви са причините? Не да гадаем и да казваме може и не може. 

Г-жа Чаушева: Аз не случайно започнах с това, че информацията е публична в интернет. Тогава малко време ни трябва, защото е в зип формат не мога от телефона да извадя решението на кмета, за да го прочетем и да разбере обществеността защо е прекратена обществената поръчка. 

Г-жа Кръстева: Г-жо Чаушева, изпълнението на този проект е с решение на Общински съвет и би било редно, когато има някакви проблеми по изпълнението на този проект и забавяне в неговото изпълнение, те да бъдат съобщени на Общински съвет и да се чуят от жителите на община Златоград, защото не всеки жител от с. Ерма река влиза в сайта на общината и чете ZIP формат, за който на вас ви е необходимо време вие да го прочетете. Така, че е редно, когато има някакъв проблем с изпълнението на проектите да дадете кратка, точна и ясна информация каква е причината за прекратяването от кмета на община Златоград на процедурата с обществената поръчка по изпълнение на центъра в Ерма река. 

Г-н Ликов: Аз съм убеден, че никога няма да ни кажат истината за какво е прекратена обществената поръчката. Вижте може да си изсмучете от пръстите каквото си искате в тези обществени поръчки. Може да изсмуквате каквото си искате от пръстите, но тук е станало нещо, което никой от тук няма да го разбере защо е спряна. Това е истината. Имам друг въпрос. За какво ви е разрешително за водовземане, след като няма да има балнеология? Е това ми дайте отговор сега на този въпрос. За какво ви е? 

Г-жа Чаушева: Ние много се надяваме, че при следващо обявяване на поръчката ще имаме оферти, които да отговарят на изискванията, които да може да оценим, да класираме. Ние няма да спрем с това прекратяване. Просто следваме процедури. Така, че и за нас е важен този обект, мислим и за населението на Ерма. Така, че действаме в тази посока. Надяваме се съвсем скоро да стигнем до положителен резултат, но сега следват процедури. 

Г-жа Романова: Аз само да попитам кмета на село Ерма река запознат ли е със случая? Тя знае ли, че е спряна процедурата, за да може да информира жителите на Ерма река? Защото правилно каза г-жа Кръстева, че не всеки отваря зипнат файл и не всички в Ерма река имат компютри и какво ли не. Повечето там са възрастни хора и половината от тях не могат да си отворят ни имейли, нито имат компютри. По редно би било кмета да е запознат и оттам нататък кмета да каже на жителите на селото защо е спряна тази процедура. Това е нормалното за мен. 

Г-жа Хаджийска: Благодаря, г-жо Романова!  Кмета на Ерма река не присъства. Госпожата е поканена. Г-жо Чаушева, заповядайте. 

Г-жа Чаушева: Стана ясно, че на 2 юни е прекратил кмета поръчката. Сега върви срок за оспорване. Дори тази информация да не е достигнала до голям брой жители, надяваме скоро време да приключи като процедура, да започнем наново. Мисля си, че този ход на поръчката не би следвало да обезпокои никой. Тази информация няма да ползва никого според мен. Когато имаме краен резултат вече може да се притесняваме или почваме нова поръчка. 

Г-жа Романова: Не разбрах. Знае ли г-жа Ликова или не знае? Нямате информация. Но редно е да бъде уведомена, защото най-вероятно ще и задават въпроси. Сега вече пък още повече. 

Г-н Ликов: За следващата поръчката вдигаме цената двойно. Пак се отказваме, за следващата пак двойно и до безкрай ще се въртим в този омагьосан кръг. Аз миналия мандат бях съветник се правеше тази балнеология, ей го още 4 години няма пак да стане балнеология. Поръчка бавим, поръчка бавим. 

Г-жа Иванова: За изпълнение на тези дейности, те са в рамките на проекта и ние имаме някакво предварително остойностяване за изпълнение на тази дейност. Към настоящия момент процедурата, която е била обявена е със стойността за изпълнение на проектните дейности, така като е субсидирана с договор за финансиране. По принцип – да, имаме притеснение, че средствата не са достатъчни за изпълнение на тези дейности. Аз смятам, че ние сме длъжни да опитаме да реализираме проектните дейности, съответно за тази сума. Нямаме друг вариант. 

Г-жа Хаджийска: Благодаря г-жо Иванова! Имаше постъпило предложение от г-жа Александрова за отлагане до представяне на мониторинговия доклад и заповедта. Г-жо Чаушева, по отношение на това предложение, мониторинтговият доклад готов до кога можем да го приложим към докладната. Нали това предложихте г-жо Александрова? И съответно заповедта да водовземането, за определяне на експлоатационния ресурс.     

Г-жа Чаушева: Аз заповедта за експлоатационния ресурс я имам и сега, мога да я покажа. Мониторинговия доклад за 25 година, все още…. Ние го върнахме за доработка, защото имаше специфични изследвания. Така, че за 25 година не мога сега да го представя. 

Г-жа Хаджийска: В най-кратко време се предполага, че този мониторингов доклад ще бъде наличен. Г-жо Чаушева, в част от приложените материали, отговорът на заместник-министъра А. К. на писмо на кмета на общината, цитирам предпоследния абзац, за който аз малко съм обезпокоена. Във връзка с поставения във вашето писмо въпрос, това е отговор към кмета, относно издаване на разрешителни за водовземане от минерална вода в етапа на преоценка на експлоатационния ресурс на находището, Тоест ние в момента в такъв етап ли сме, защото е поставено в кавички? Добре и как тогава не знаем какъв е ресурса, пък го раздаваме? Това е първият ми въпрос. Още повече, че заместник министъра казва – в случай, че водните количества по издадените административни актове надвишават утвърдените със заповедта технически възможни дебити на водовземните съоръжения, с оглед спазванията на чл. 44, ал.1, т. 1 от Наредба № 1 от 2007 година следва да предприемете действия по редуциране на предоставените водни количества. Мен лично това малко ме притеснява, защото тук върви предоставяне на едно водно количество. Там в другия проект за термалната вода също говорим за предоставяне на водно количество. Реално ние предоставяме нещо, което е в процедура. Тоест ние го нямаме реално, а е в етап на преоценка на ресурса. Това не ви ли притеснява? 

Г-жа Чаушева: Аз мисля така, както четем писмото, в момента имаме 27 литра в секунда, независимо, че срока по заповедта на експлоатационния ресурс, нали е преминал 10 годишния срок, но не се счита, че е прекратен този ресурс. Ние го имаме и така го разбираме от писмото, че можем да даваме водоползване в границите на това количество, въпреки, че сме в процес на преоценка, потвърждаване. Искали сме потвърждаване на експлоатационен ресурс. 

Г-жа Кръстева: Аз много съжалявам, че Янчев не е на заседанието, за да ви припомня нещо. Имахме писма от министъра на МОСВ, с които той ни предупреждава с няколко писма да се започне процедура за преоценка на ресурса. Г-н Янчев каза, че такава заповед за в момента не ни е необходима и колкото по-късно я издадат по-добре, да обаче не. Не е така. Аз ще ви прочета абзац от писмото на министъра. Наличието на действаща заповед за утвърждаването на експлоатационните ресурси е условие за стартиране на процедура по издаване на разрешителни за водовземане, а при липсата на заповед следва да преустановите издаването на разрешителни за водовземанеи на решения за изменения на действащи разрешителни. Нашето разрешително е изтекло 2024 година, това е във ваша докладна записка. Съгласно заповед РД-65/01.02.2016г., ресурсите се преоценяват през 2024 година по данни от извършения мониторинг на дебита и понижението на водното ниво на водовземното съоръжение. В тази връзка на основание чл.21 кмета иска съгласие за извършване на разход в размер на 3960 лв. за прословутия мониторинг, за който ние взехме решение в края на 2025 година - с предварително изпълнение го взехме. Вие в момента не ни давате информация нито за мониторинга, дали е направен този двугодишен мониторинг, който тогава казахме, че всяка година трябва да има четири измервания, както е писмото на Министъра, нито имаме нова заповед. В момента заповедта от 2016 година е изтекла. 

Г-жа Иванова: Във връзка с тази заповед от 2016 г. на министъра за утвърждаване на експлоатационния ресурс и изтичане на 10 годишния срок за действие, ние изпратихме писмо до министъра на околната среда и водите. Нашето писмо и отговора на министъра са приложени към самата докладна записка. Като въпроса, който е зададен, един от въпросите е дали община Златоград може да издаде разрешително за водовземане в етап на преоценка на експлоатационния ресурс на находището Ерма река. Възможно ли е издаването на разрешителни за водовземане на етап на преоценка и също при издаване на разрешителни следва ли тяхното прекратяване при промяна на утвърдените със заповед № РД-65 от първи февруари 2016 г. експлоатационни ресурси на находището и водовземното съоръжение. 

Г-жа Хаджийска: И аз ви прочетох отговора на точно същия въпрос. 

Г-жа Иванова: Тълкуването е, че да може да издаваме разрешителни за водовземане и евентуално ако се надвиши. 

Г-жа Кръстева: На кой тълкуването? 

Г-жа Иванова: На експертите, които имат компетенция. 

Г-жа Кръстева: И за вас това е така? Вие запозната ли сте с Наредба 1 от 10.07.2007 г.? 

Г-жа Иванова: Не, не съм запозната. 

Г-жа Кръстева: Запознайте се и тогава тълкувайте.

Г-жа Романова: Това тълкуване от експертите имаме ли го писмено някъде или по телефона са ни го дали? 

Г-жа Кръстева: В писмото от министерството и в наредбата, която ви цитирах, категорично е казано, че ако няма издадена нова заповед за преоценка на ресурсите, се преустановяват всички издавания на разрешителни за водовземане и по-нататък е цитирано дори за бутилиране на минерални води се преустановява до издаване на нова заповед. Ние в момента, заповедта е изтекла на 01.02.2026г. Вие в момента не ни давате абсолютно никаква информация какво се случва с този мониторинг, който е възложен на фирма и за който Общински съвет, пак повтарям взе решение с предварително изпълнение. Този мониторинг е основата, въз основа на който се издава заповедта от министерството. Тази заповед пък е предпоставка за започване на процедура за издаване на разрешително от Общински съвет. Запознайте се, поискайте правно становище. Това вие как го тълкувате, всеки може да го тълкува както си иска. Нека едно правно становище писмено.

Настъпи неясен дебат. 

Г-жа Кръстева: Вижте сега колеги, да ви прочета. За находище Шумачевски дол за предоставяне на концесия е издадена заповед за ползване. Във връзка с поставеното ваше писмо относно издаване на разрешителни за водовземане за минерална вода в етапа на преоценка на експлоатационния ресурс на находището ви информирам, че в случай, че водните количества по издадените административни актове надвишават утвърдените със заповедта технически възможни дебити. Къде ви е заповедта за утвърдените дебити?  Продължавам. С оглед спазванията на изискванията на чл. 44, ал. 1, т. 1, буква А от Наредба 1 от 2007 година, за която казахте, че не сте запознати, следва да предприемете действия по редуциране на предоставените водни количества. Ние в момента нямаме заповед, която е издадена от министерството. Добре, нека да не изпадаме в тълкувания. Нека докладната записка се твърди, че имаме действаща заповед да бъде окомплектована с мониторинговия доклад  и с действаща заповед за водовземане и за определените литри в секунда.

Г-жа Хаджийска: Предложението на г-жа Александрова е за отлагане, като към тази докладна записка се приложи мониторинговия ….. Заповядайте. 

Г-н Ликов: Искам само да кажа, защото този проект е много важен за общината. Този проект е по-важен и от парка и от пазара и ще дам своите аргументи и ще кажа защо. На цялата община Златоград, всички жители ще се съгласят. Имаме парк един, два, три броя. Имаме паркинги един, два, три броя. Имаме пазари къде да си пазаруват. Ние няма къде, лечебно заведение… Имаме минерална вода с лечебни свойства, ние не можем да я оползотворим. Вие виждате ли в какво ситуация попаднахме в момента? Имаме тази вода, имаме това богатство в Ерма река. Нашите хора от тук, от цяла Южна България ходят в Менково, в Луджата, за да ползват тези лечебни свойства, ние ги имаме в Ерма река и не може ей така с лека ръка ние го избутахме този обект и няма да се случи. Аз съм убеден, че няма да се случи. Избутахме го. Това е истината, избутахме го. Болно ми е много. Цялата община Златоград трябва да разбере, че страшно много ми е болно за този обект. Няма да се случи, убеден съм хиляда процента. 

Г-жа Хаджийска: Благодаря г-н Ликов! Ще гледаме по-оптимистично на нещата. Има постъпило предложение от г-жа Александрова да се отложи до окомплектоването с мониторинговия доклад и заповедта, която определя ресурса от Министъра на околната среда и водите. Г-жо Чаушева, тази докладна записка, която е внесена сега, за да обобщя с две думи. Процедура няма, няма още да започва строителство чакаме срокове по закон, там жалят и така нататък. Ние реално нямаме бърза потребност от това. Твърдите ли, че към момента община Златоград няма бърза потребност от това решение? Дали ще го вземем сега или както госпожата казва да се отложи и да потърсим логичната връзка между нещата. Още повече, понеже аз чета много внимателно официалния сайт на община Златоград, той е моята настолна дигитална книга. И в другия проект, който е обявен за топлата вода до чешмичката, в техническото задание, което вие сте представила там, също има лимити и имат, за мен лично по отношение на лимитите много въпроси, но ако стигнем до там ще си ги задам. Та много е важно да знаем колко ни е водата. Аз, персонално аз смятам, че сега е времето ние да поискаме от 27 литра, чакайки тази заповед. Защото в онова техническо, излизам малко колеги, но за тези, които не четат официалния сайт. В онова техническо задание за другия проект пише, че водата от Ерма река ще идва до 10 литра в секунда при отоплителен период, при неотоплителен период и ще достигне до 26 литра, 27 е лимита. Близо литър искате за този център. Добре, 0,1 е какво, 10 грама? Въпроса е - какво ще остане за хората в Ерма река? Защото те ще ви попитат. Въпросът е големите желания на хората, за които г-н Ликов говори до къде ще стигнат и ако наистина някой мисли за това, сега докато заповедта я нямате, мониторинговият доклад ви е объркан, много по-добре е да поискате по-висок лимит за община Златоград. Да не говори, че хората от Старцево също имаха желание да ползват част от водата. И ако ние сега се вържем с този лимит от 27, в рамките на следващите 20 години, ние ще затворим голяма част от възможностите за развитие на балнеология, на ползване на тази минерална вода. Това мисля, че е много по сериозни като въпрос. Та, уважаеми колеги, постъпило е предложение от г-жа Александрова да се отложи до окомплектоването с мониторинговия доклад и заповедта на министъра. Който е съгласен докладната записка да бъде отложена с ясното съзнание, че с това гласуване не пречим на строителството в Ерма река, да ме чуе кметицата на Ерма, където и да се намира. Който е „за“ постъпилото предложение от г-жа Александрова, моля да гласува с вдигане на ръка


Комисиите гласуваха точката да бъде отложена  с 9 гласа „за“, 0 „против“ и  1 „въздържал се“ – приема се предложението. 

 



**************************************

По т.4 от дневния ред:  Писмо относно: Връщане на Решение № И 699/21.05.2026г. и Решение № И 700/21.05.2026г. на Общински съвет Златоград, с вх.№ ОС-61-00-191/02.06.2026г. и изх.№ 61-00-191/02.06.2026г., постъпило от кмета на община Златоград. 


Г-н Иванов предложи точката да бъде допусната до заседание.
Комисиите гласуваха точката да бъде допусната до заседание с 10 гласа „за“, 0 „против“ , 0 „въздържал се“

 **************************************
По т.5 от дневния ред:  Еднократна финансова помощ за новородени/ осиновени деца на територията на Община Златоград.

Г-жа Хаджийска обяви режим на закрито заседание. 

· Заявление от Т. Е. – първо родено дете.

Доуточняване, не се гласува. 

· Заявление от Р. Е. – второ родено дете

Комисиите гласуваха първия проект на решение с 8 гласа „за“, 0 „против“ и  0 „въздържал се“ и 1 не гласувал.

· Заявление от А. С.– второ родено дете. 

Комисиите гласуваха втория проект на решение с 9 гласа „за“, 0 „против“ и  0 „въздържал се“

· А. П.– първо родено дете 

Комисиите гласуваха втория проект на решение с 9 гласа „за“, 0 „против“ и  0 „въздържал се“



*************************************
По т.6 от дневния ред:  Молби за еднократна финансова помощ.


Г-жа Хаджийска обяви режим на закрито заседание. 


· Молба от Б. Л. – 500 евро. 

Комисиите гласуваха проекта на решение с 9 гласа „за“, 0 „против“ и  0 „въздържал се“ 


· Молба от Р. К. за дъщеря й Севдалина Караиванова – 1000 евро. 

Комисиите гласуваха проекта на решение с 9 гласа „за“, 0 „против“ и  0 „въздържал се“ 

· Д. Ю.– 500 евро.
Комисиите гласуваха проекта на решение с 9 гласа „за“, 0 „против“ и  0 „въздържал се“ 


******************************************
По т.7 от дневния ред:  Молби и жалби от жители на Община Златоград;

· Жалба от жители на ул. „Г** М****“ с вх.№ ОС-331/14.04.2026г.

Г-жа Чаушева информира, че проекта за ПУП вече е изготвен и е за преглед от експертите, предстои да се обяви на заинтересованите страни. 


· Подписка от жители на с. Старцево с вх.№ ОС-1002/09.12.2025г., относно: Ограничаване на скоростта на МПС по улица „Маврузия“

Г-жа Чаушева информира, че улицата е с по-голям наклон от 5%, специалната наредба позволява под 5% , затова са взели други мерки – пътни знаци за ограничаване на скоростта, указване на пешеходна пътека. Предстои изпълнението след приемане на бюджета. 

Г-н Иванов каза, че в отговора е записано 40 км., а на заседание на комисията са коментирали за 30 км. Помоли да се прегледат протоколите и до сесия да се уточни. 

· Молба от Сдружение „М***** и***** за р*****“ с. Старцево, с вх.№ ОС -447/09.06.2026г. 

Г-н Иванов предложи да се отпуснат средства от 2500 евро към културния календар за мероприятието “Мало и голямо играе, Старцево се цяло люляе“. 

Г-жа Хаджийска прекъсна заседанието поради липса на кворум. 

Г-жа Хаджийска: Продължаваме заседанието, 9 общински съветници е кворума.
 
Г-жа Хаджийска подложи на гласуване с вдигане на ръка направеното предложение от г-н Иванов. 

Комисиите гласуваха предложението  с 9 гласа „за“, 0 „против“ и  0 „въздържал се“ 

· Жалба от живущите на ул. „Я**** З******“ гр. Златоград, с вх.№ ОС-435/01.06.2026г.

Поискано бе до заседание да се предостави писмен отговор. 

· Жалба от В. Ч. относно: Разширение на ел. „Васил Левски“, срещу номер ** с. Старцево, с вх.№ ОС-410/18.05.2026г.


· Допълнение към жалби от М. К. с вх.№ ОС-318/07.04.2026г. 

Г-жа Цекова каза, че не могат нищо повече да отговорят от отговора на двете жалби, които са направили на 3 април.  

· Молба от М****** относно отводняване с вх.№ ОС-245/16.03.2026г.

Поискано бе до заседание да се даде отговор.

· [bookmark: _GoBack]Подписка от живущите на ул. „А*****“ № **, с вх.№ ОС-404/15.05.2026г.

Стана ясно, че имат отговор. 
Г-жа Цекова даде информация, че това което са направили като подписка предхожда всякакви действия, защото за да се вкара нов проект трябва да има тяхното съгласие за изграждане на комина – 100%. Да промени от кафе-аператив в такава кухня с обикновено мнозинство решение на общото събрание.   




******************************************
По т.8 от дневния ред:  Докладна записка относно: Определяне на имоти – частна общинска собственост, за застраховане през 2026 г., с вх.№ ОС-459/10.06.2026г. и изх.№ 61-00-198/10.06.2026г., постъпила от кмета на община Златоград.

Г-жа Цекова представи докладната записка. 

Поискано бе до заседание на Общински съвет, да се представи: 
- каква е разликата между миналата година в застраховките и тази? 
- полици, сума

Предложено бе точката да бъде допусната до заседание, обектите да бъдат прегледани от администрацията, ако има такива с отпаднала необходимост, без потребност от застраховане да бъдат премахнати, за да се спестят средства от бюджета. 

Комисиите гласуваха точката да се допусне до заседание с 9 гласа „за“, 0 „против“ и  0 „въздържал се“ 


******************************************
По т.9 от дневния ред:  Докладна записка относно: Осигуряване на собствено процентно финансово участие на Община Златоград, като член на Регионално сдружение за управление на отпадъците за регион Мадан и кандидатстване за отпускане на безлихвен заем от Предприятието за управление на дейностите по опазване на околната среда ПУДООС за реализация на проект: „Закупуване на оборудване с екологично предназначение - Компактор, за нуждите на Регионално депо за ТБО – Мадан“, с вх.№ ОС-460/11.06.2026г. и изх.№ 61-00-201/10.06.2026г., постъпила от кмета на община Златоград.

Г-жа Цекова представи докладната записка. 
Г-н Гюнелиев: Аз да попитам първо, вие имате ли оферта за този компактор, направихте ли пазарно проучване? 

Г-жа Хаджийска: Може би да имаме информация от Мадан или от сдружението. 

Г-н Гюнелиев: Как да гласуваме нещо, като нямаме представена  оферта за тази машина. Абсолютно нищо нямаме. Обосновка примерно, защо тточно тази машина. Анализ дали ремонта примерно на съществуващата техника е невъзможен или икономически неефективен. Ние не сме длъжни да подкрепим разхода само защото е за екологична дейност. Искаме пазарна цена до заседание, ако може. 

Г-жа Хаджийска: Добре, обаче ние като членове на сдружението нямаме ли достъп до такава информация или тя е конфиденциална? 

Г-жа Цекова: Във всички случаи колкото и банално да прозвучи трябва да направим справка в сайта на община Мадан. Най-вероятно изиграна обществена поръчка. Тези параметри ще ги има там във всички случаи. 

Г-н Гюнелиев: Защо ние в последния момент трябва да бъдем като заложници на община Мадан? Община Мадан ОК, бенефициент. Община Мадан не се съобразява с другите две общини иска само готови пари, че те може да искат и хеликоптер утре. И ние сме длъжни да им осигурим финансиране. Е, не, няма да стане. Община Мадан са изиграли процедура. Ама община Мадан нали е сдружение между три общини, тоест не искат знанието на другите две общини. Те казват ние искаме и ние трябва да им дадем.
 
Г-жа Раманова: Аз само като предложение към общинска администрация. При положение, че знаят, че ще ни предложат това някакви пари да гласуваме е хубаво, не тепърва, след като ви зададем въпроса да влезем, да погледнем, всичко ни окомплектовате, давате ни – това е машината, толкова пари иска фирмата или да си влизаме сега и ние в сайта на община Мадан, сигурно и той е достъпен. Г-жа Хаджийска, почвайте да четете и маданския и ни информирайте. 

Г-жа Хаджийска: Добре, ще ви осигуря. 

Г-жа Кръстева: Защо е сложено предварително изпълнение при условие, че започва плащането от 1.01.2028г.? 

Г-жа Цекова: В писмото си община Мадан казват, че имат определен тримесечен срок, в който трябва да набавят всичките тези документи, за да могат да финализират по одобрения проект към ПУДООС. Този проект е одобрен за безлихвен заем от ПУДООС.        

Г-жа Кръстева: Аз съм съгласна с част от въпросите на колегите, защото си спомням, когато бяхме принудени да гласуваме, за клетката в Шеренка, че е препълнена и че трябва да возим боклука другаде и гласувахме определена сума. След като поискахме да дойде писмено становище от РИОСВ, се оказа, че клетката има още достатъчно място за депониране и аз мисля, че все още я използваме. Така, че затова изпитваме определени съмнения към всяко едно предложение. Дали може да ни се предостави информация относно спецификациите, как точно е избрана тази сума, как точно е избрана марката, имаме ли подадени оферти? Защото сумата е доста голяма близо до 1 милион лева. Говоря в лева иначе е около 490 000 евро с ДДС. Дали е изчислено как ще работи компактора, ако му бъде извършен ремонт и за каква сума ще бъде направен ремонт на компактора, който в момента се използва? В момента какъв кампактор използва община Мадан? 

Г-жа Хаджийска: Може ли да получим отговори г-жо Чаушева, за заседанието? 

Г-жа Чаушева: Да. 

Г-н Хумчев: Сега всички знаем, че там участваме три общини. Това е един вид сдружение. Сега имам два въпроса. Първият въпрос е: Имаме ли информация дали общинските съвети в Неделино и в Мадан са взели подобно решение? Вторият ми въпрос е: Ако само Общински съвет Златоград откаже и не вземе такова решение, дали останалите две общини могат по съдебен ред да си търсят средствата, които би трябвало да се разпределят между трите общини или въз основа на някакъв устав или там подписан договор, дали имат право да го търсят, тая сума, която ние трябва да дадем за тази вноска, да я търсят по съдебен ред и да ни осъдят? Това ми са въпросите. 

Г-жа Кръстева: Колеги, аз също мисля, че е малко некоректно да вземем решение за кредит, който ще бъде изпълняван от 01.01.2028г. Аз ще попитам г-жо Чаушева, направен ли е финансов анализ как ще повлияе плащането на бюджета на община Златоград през 2028 година? Имаме ли финансова обосновка? И само да припомня, че когато ние не бяхме съгласни, ние всъщност взехме решение за определяне на сума за извозване на отпадъка на друго място извън Шеренка. Другите общински съвети бяха приели решението и се оказа, че след като поискахме писмено становище от РИОСВ се оказа, че не е било необходимо. Така, че приемането на решения от други общини е тяхно законово право. Приемането или не приемането на решение на Общински съвет Златоград е наше законово право. 

Г-жа Хаджийска: Въпросите, които зададе г-н Хумчев, може ли да отговорите сега или ще отговорите на заседание?  Ще отговорите на заседанието, добре. Аз пак да обобщя. Става въпрос за това Общински съвет Златоград да гласува финансово участие на община Златоград за закупуването на тази машина в размер на 186 773 евро. Тези 186 773 евро ще бъдат плащани от януари 2028 година. Аз малко съм притеснена, защото през 2028 година ще има един бъдещ бюджет и не знам кой какви отговори би дал за този бъдещ бюджет и за финансовите възможности на общината, първо. Второ, аз лично имам дълбоки съмнения по отношения коректността на община Мадан, защото многократно сме имали случаи на подвеждане и Кръстева преди малко цитира. Тоест вие не можете да ни кажете нищо конкретно освен това – гласувайте сега едни 186-187 хиляди евро за това депо. Още повече, ако в това регионално депо настъпят някакви промени до 28 година са си бая време. Ако настъпят промени по отношение на количествата битови отпадъци, по отношение приобщаването на други общини към това сдружение, защото аз поне си мисля, че като всяко сдружение и това е отворено и може да бъдат включени и други общини. Ако на 01.01.2028 г. се включи община Баните какво правим или някоя друга община? За мен липсата на информация е достатъчен мотив да откажа подкрепа на проекта за това решение.    
        
Г-н Ликов: Да попитам в докладната записано ли е от къде ще се вземат тези пари? То това ще е за бюджет 28-ма. В бъдещ бюджет да бъдат предвидени.

Настъпи неясен дебат. 

Г-жа Хаджийска: Аз лично за 28-ма не виждам как да кажем предварително.

Д-р Чинар: Сега ние и да вземем решение, каква стойност ще има това решение, ако новият Общински съвет гласува друго решение? Може да отмени това решение, което ние сме взели. Така, че стойността на нашето решение не важи за 28-ма година.  
 
Г-жа Хаджийска: Може ли за заседанието да получим информацията, която се искаше? Какво се закупува, как се закупува? Изобщо да знаем, гласувайки за тези средства какво всъщност получаваме на среща. Защото излиза ние купуваме си нещо, ама не знаем какво купуваме. 

Д-р Чинар предложи прекратяване на разискванията. 

Г-жа Хаджийска подложи на гласуване с вдигане на ръка предложението на д-р Чинар. 


Комисиите гласуваха предложението  с 9 гласа „за“, 0 „против“ и  0 „въздържал се“ 

Г-жа Хаджийска зачете проекта на решение, след което подложи на гласуване с вдигане на ръка.  


Комисиите гласуваха предложението  с 1 гласа „за“, 6 „против“ и  3 „въздържал се“ 

Г-жа Хаджийска подложи на прегласуване проекта на решение. 


Комисиите гласуваха предложението  с 1 гласа „за“, 5 „против“ и  3 „въздържал се“ 


******************************************
По т.10 от дневния ред:  Заповед ОС-05-02-2/05.06.2026г. относно: Определяне на поименния състав на Областния съвет за намаляване на риска от бедствия, с вх.№ ОС-466/11.06.2026г., постъпила от Областния управител на Област Смолян. 


Г-жа Кръстева запозна общинските съветници със заповедта на Областния управител на област Смолян и информира, че е изпратена на имейлите на всички съветници. 

******************************************
По т.11 от дневния ред:  Други


· Писмо относно: Изпълнение на Решение № И 650/17.03.2026г. на Общински съвет Златоград, с вх.№ ОС-408/15.05.2026г. и изх.№ 61-00-178/15.05.2026г., постъпило от кмета на община Златоград.

· Писмо относно: Уведомително писмо на директора на Регионална инспекция по околната среда и водите – Смолян, с вх.№ ОС-391/12.05.2026г., постъпило от началника на ДНСК

Поставени бяха въпросите: Какъв е срока за премахване на земната маса/след получаване на писмото от ДНСК/, от речното корито с цел предотвратяване на наводнения? 

Г-жа Чаушева отговори, че е едномесечен срока. До заседание на ОбС ще дадат повече информация.

Уточнено бе, че писмото е от 12.05. до 13.06. е едномесечния срок. Поиска се писмен отговор дали са премахнати натрупаните земни маси. 

· Писмо относно: Постъпила в БД „Източнобеломорски район“ сигнал на „Зелен телефон“ за изсипващи се големи количества земна маса в речното корито на река Върбица, с вх.№ ОС-389/08.05.2026г., постъпило от директора на РИОСВ-Смолян.

Г-н Ликов попита предвидила ли е общината измиване на ул. „Стефан Стамболов“ от пералнята до стария град. Ако е възможно да го предвиди в най-бърз срок. 

Г-жа Чаушева отговори, че изпълнителя на строителните дейности на подстанцията има ангажимент. Информира, че са разрешили прокопаване на настилката за включване в канализация.


Поради изчерпване на дневния ред, госпожа Хаджийска закри съвместното заседание на постоянните комисии към Общински съвет – Златоград.



ЖЕЧКА ХАДЖИЙСКА
Председателстващ постоянните комисии
На Общински съвет  Златоград

	
Изготвил протокола:  
Елмира Топчиева
Гл. специалист „Канцелария ОбС“

